Martin Henriksen (DF), 2006-12-15:
Nu er jeg lidt ked af, at De Radikale gik først på talerstolen, for så bliver jeg jo nødt til at give De Radikale ret i stedet for, at De Radikale giver mig ret, men det kan så ske en anden gang.
Jeg synes faktisk, at det er lidt underligt, at Venstre, som jo traditionelt har stået for at være stærke tilhængere af den danske friskoletradition, nu kommer med dette lovforslag, som jeg ikke rigtig ved om Venstre selv mener er et godt lovforslag, men som Venstre kommer med, fordi man har lavet en aftale med Kommunernes Landsforening, som ikke mener, at forældre skal have ret til at oprette en friskole i umiddelbar forlængelse af, at der har været en kommunal beslutning om at nedlægge en folkeskole.
Det er alt andet lige problematisk, for når man opretter en friskole, gør man det jo som protest imod det gængse.
Man gør det, fordi man er utilfreds med det, som politikerne gør med folkeskolen, eller man vil noget andet end folkeskolen, have et særligt religiøst grundlag, et særligt pædagogisk eller fagligt grundlag osv., og det kan også godt være, at man ønsker at oprette en friskole som ren og skær protest imod, at en kommunalbestyrelse har besluttet at lukke en folkeskole.
Den ret mener vi faktisk i Dansk Folkeparti at forældrene skal have.
Forældrene skal have ret til og mulighed for at oprette en friskole i forlængelse af, at en folkeskole bliver lukket, og det er urimeligt, at man tager den ret fra forældrene.
Jeg synes også, det er uforståeligt, at Socialdemokraterne på deres kongres vedtog, at friskolerne kunne være et alternativ til folkeskolen, for så umiddelbart efter, at man har vedtaget det i sit principprogram – sådan forstår jeg det – at stemme for et lovforslag, som gør, at man ikke altid har mulighed for at vælge en friskole som alternativ til folkeskolen.
Det er problematisk.
Jeg vil også godt sige til Socialdemokraterne, at jeg synes, Socialdemokraterne skylder en forklaring på, hvorfor de ved andenbehandlingen stemte for et ændringsforslag, som gik på, at forældrene kunne få tilbagebetalt deres depositum, såfremt de ønskede at oprette en friskole, og der så af flere forskellige årsager alligevel ikke var mulighed for at oprette friskolen.
Der sagde man o.k. til, at forældrene kan få det depositum tilbage.
Det gør man ikke længere.
Nu mener man altså, at hvis forældrene ønsker at oprette en friskole og indbetaler et depositum, og hvis friskolen så af forskellige grunde ikke kan blive oprettet alligevel, skal man tage de penge og proppe dem i statens lomme, i stedet for at pengene bliver hos borgerne.
Det synes jeg er uforståeligt.
Jeg synes, at Socialdemokraterne skylder en forklaring på, hvorfor man har stillet det her ændringsforslag, når man faktisk tilkendegav noget andet ved andenbehandlingen.
Nu tilkendegiver man det stik modsatte af, hvad man gjorde ved andenbehandlingen.
Det synes jeg Socialdemokraterne skal forklare.
Jeg synes også, at Venstre skal være ærlige og sige, at det her ikke er noget, som Venstre dybest set ønsker; det er noget, man er blevet presset til af Kommunernes Landsforening og måske også af Socialdemokraterne, og det synes jeg er dybt beklageligt.
Dansk Folkeparti kan selvfølgelig ikke støtte lovforslaget.